Ambulante pod zvezdami, muzejski večer
2026-05-29 19:00 - 20:30 (Europe/Ljubljana) | Dvorana Triglav, Triglavska cesta 49, 4281 Mojstrana, Slovenia
Muzejski večer bo posvečen spominu na dr. Jožeta Andlovica – šegavega moža, alpinista, gorskega reševalca in predvsem legendarnega odpravarskega zdravnika, ki je s svojo predanostjo, humorjem in človečnostjo zaznamoval številne generacije planincev in alpinistov.
Le malokdo njegovo življenjsko zgodbo pozna bolje kot Žarko Rovšček. Že kot otrok je zahajal v Andlovčevo ambulanto na Mostu na Soči, kasneje pa njegove dnevnike in zapise preoblikoval v knjižna dela. Prav zato bo njegova beseda uvod v večer spominov, zgodb in osebnih pričevanj.
Svoje spomine, resne zgodbe, šegave dogodivščine in anekdote o »dohtarju Sabi« bodo delili njegovi prijatelji in alpinisti veterani Klavdij Mlekuž, Tone Sazonov – Tonač, Kazimir Drašlar – Mikec. Pripovedovalcem se bo pridružil tudi Peter Podgornik iz »mlajše« generacije, ki bo večer obogatil z dragocenim naborom fotografij in osebnih spominov.
Kako na delo in dediščino dr. Andlovica danes gleda mlajša generacija zdravnikov in kirurgov, pa bo predstavil dr. Anže Militarov.
Vabljeni na večer zgodb o človeku, ki je znal pomagati, povezovati in ostati pokončen tako v dolini kot pod najvišjimi gorami sveta.

Naprej zastava slave, 35. obletnica Projekta Triglav
2026-06-12 19:00 - 20:30
Vabimo vas na slovesnost ob 35. obletnici razvitja slovenske narodne zastave na Triglavu – enega najpomembnejših simbolnih dejanj slovenskega osamosvajanja.

petek, 12. junij 2026, ob 19.00 Slovenski planinski muzej, Mojstrana

Junija 1991 so gorski reševalci ob podpori Letalske enote milice in v prisotnosti Televizije Slovenija na vrhu Triglava prvič slovesno razvili slovensko narodno zastavo. Dogodek je napovedal skorajšnjo razglasitev samostojne Republike Slovenije in ostaja pomemben del naše skupne zgodovine.

Govorci:• Aljaž Pogačnik, direktor Gornjesavskega muzeja Jesenice• Janez Brojan, alpinist, gorski reševalec in dolgoletni vodja GRS Mojstrana• Jelko Kacin, nekdanji minister za informiranje v prvi slovenski demokratični vladi in koordinator akcije razvitja zastave na Triglavu leta 1991

Kulturni program:Trobilni kvintet Orkestra Slovenske vojske, Kvintet Vintgar, pesnik Tone Kuntner in praporščaki Združenja VSO.

Ob tej priložnosti bo odprta tudi razstava fotografij o razvitju slovenske narodne zastave na Triglavu ter podelitev zahval udeležencem in svojcem pokojnih udeležencev.
Vljudno vabljeni!

Poletna muzejska noč v Slovenskem planinskem muzeju, 20. 6. 2026
2026-06-20 18:00
V soboto, 20. 6. 2026, vas ob 20. uri vabimo na predavanje Gregorja Kresala Skozi oči astrofotografa, kjer bomo spoznali čarobni svet nočne fotografije v gorah. Astrofotografija je danes zaradi napredne opreme in aplikacij dostopnejša kot kdaj koli prej, a pot do vrhunskega posnetka ostaja vse prej kot preprosta. Za eno samo fotografijo so pogosto potrebni natančno načrtovanje, dolgi dostopi do odročnih lokacij, nočno delo in tudi več deset kilogramov opreme na ramenih. Gregor Kresal nas bo popeljal v zakulisje nastajanja izjemnih podob nočnega neba nad gorskimi vrhovi.
Predavanje bo spremljala tudi otvoritev njegove razstave na temo astrofotografije, ki bo na ogled do sredine septembra.

Po predavanju sledi še ogled dokumentarnega filma Triglav: Pot odrešitve. V primeru lepega vremena bo projekcija potekala na prostem, zato priporočamo, da s seboj prinesete odejico ali kaj za udobno večerno druženje pod zvezdami.

Vstop na predavanje in filmsko projekcijo je brezplačen. Ob Poletni muzejski noči bo brezplačen tudi ogled muzeja, in sicer med 18. in 24. uro.

Vabljeni na večer zgodb, podob in doživetij pod poletnim nebom!

Foto: Gregor Kresal

Poletne planinske raziskovalnice
2026-07-21 09:00 - 2026-07-24 12:00 | Planinski muzej, Triglavska cesta 49, Mojstrana, 4281, Slovenia
Poletne počitnice bodo v Slovenskem planinskem muzeju polne ustvarjanja, raziskovanja in zabave!
Med 21. in 24. julijem vas vabimo na delavnice, kjer bomo gradili Aljažev stolp in Triglavski dom na Kredarici, kuhali žgance, pripravljali sadne napitke, iskali skrite zaklade in ustvarjali planinske sendviče.

Delavnice so primerne za odrasle, otroke od 7. leta (mlajši v spremstvu staršev) in družine. Vodila jih bo kustosinja Natalija Štular.
Cena posamezne delavnice je 6 eur/osebo. V ceno je vključen material in skromna malica.
Podrobnejše informacije:
neli.stular@planinskimuzej.si ali info@planinskimuzej.si
041 499 029

Organizatorji si pridružujemo pravico spremembe programa.
